Nové znenie

Návrh

Zákon

z .......................2003,

ktorým sa mení a dopĺňa zákon Národnej rady Slovenskej republiky č. 212/1995 Z. z.              o koncesionárskych poplatkoch a o zmene a doplnení zákona č. 468/1991 Zb.                          o prevádzkovaní rozhlasového  a televízneho vysielania v znení neskorších predpisov 

Národná rada Slovenskej republiky  sa uzniesla na tomto zákone: 

Čl. I

Zákon Národnej rady Slovenskej republiky č. 212/1995 Z. z. o koncesionárskych poplatkoch a o zmene  zákona č. 468/1991 Zb. o prevádzkovaní rozhlasového  a televízneho vysielania v znení zákona Národnej rady Slovenskej republiky  č. 225/1996 Z. z., zákona Národnej rady Slovenskej republiky  č. 320/1996 Z. z. a zákona č. 188/1999 Z. z. sa mení        a dopĺňa takto: 

1. V § 3 sa vypúšťa odsek 7. 

Doterajšie odseky 8 a 9 sa označujú ako  odseky 7 a 8. 

2. Za novooznačený odsek 8 sa vkladajú nové odseky 9 až 10, ktoré znejú: 

„(9) Platiteľ poplatku podľa § 4a ods. 3 je povinný uviesť dôvody na platenie poplatku vo výške podľa § 4a ods. 3 na tlačive vyberateľa poplatku do 15 dní od vzniku povinnosti platiť poplatok.

(10) Fyzická osoba alebo právnická osoba, ktorá nemá povinnosť platiť poplatok  podľa tohto zákona z dôvodu, že nevlastní rozhlasový prijímač alebo televízny prijímač, je povinná na základe písomnej výzvy predložiť vyberateľovi poplatkov do 30 dní odo dňa doručenia výzvy: 
a) čestné vyhlásenie o tom, že prijímač nevlastní, alebo
b) doklad, ktorým uvedie nárok na oslobodenie.“. 

3.  V § 4a  ods. 1  a 2 sa suma „30  Sk“ nahrádza sumou  „40 Sk“ a suma  „75  Sk“ sa nahrádza sumou „100 Sk“.

4.  V § 4a sa dopĺňa odsekom 3, ktorý znie: 

„(3) Mesačná výška poplatku pre fyzickú osobu, ktorá je poberateľom dôchodku1c), ak nežije v domácnosti1d) s inou osobou s pravidelným príjmom zo zárobkovej činnosti, je za používanie rozhlasových prijímačov 20 Sk a za používanie televíznych prijímačov 50 Sk.“.

 5. § 5 ods. 3 znie: 

„(3) Vyberateľ poplatkov na účely tohto zákona vedie evidenciu platiteľov poplatkov, ktorá obsahuje: 
a)	meno a priezvisko, rodné číslo a adresu  trvalého bydliska, ak je platiteľ poplatkov fyzická osoba, 
b)	názov alebo obchodné meno, sídlo alebo miesto podnikania, identifikačné číslo, ak je platiteľ poplatkov právnická osoba, alebo samostatne zárobkovo činná osoba, 
c)	deň, kedy sa fyzická osoba alebo právnická osoba stala platiteľom poplatkov, 
d)	počet prijímačov a adresu miesta, kde sú umiestnené, ak ide o platiteľa poplatkov podľa § 3 ods. 4,
e)	počet a adresu prevádzkární, ak ide o platiteľa poplatkov podľa § 3 ods. 4.“.

6. V § 5 sa za odsek 3 vkladajú nové odseky 4 a 5, ktoré znejú:

„(4) Právnické osoby, ktoré spravujú údaje Evidencie mesačných záloh na odber elektrickej energie, sú povinné bezplatne poskytnúť vyberateľovi poplatkov na účely utvárania a pravidelnej mesačnej aktualizácie evidencie platiteľov poplatkov tieto údaje: meno a priezvisko, rodné číslo a adresu trvalého bydliska platiteľov, ak ide o fyzické osoby, alebo názov, obchodné meno, sídlo alebo miesto podnikania a identifikačné číslo, ak ide o právnické osoby alebo samostatne zárobkovo činnej osoby.

(5) Osobné údaje získané podľa odsekov 3 a 4 a podľa § 10a podliehajú ochrane osobných údajov1e);  využívať ich môžu   iba príjemcovia poplatkov na účely tohto zákona.“. 

Poznámka pod čiarou  k odkazu 1e) znie: 
„1e) Zákon č. 428/2002 Z. z. o ochrane osobných údajov.“.

7. V § 6 ods. 1 sa vypúšťa písmeno c). 
    
Doterajšie písmeno d) sa označuje ako písmeno c). 

8. Za § 10 sa vkladá nový § 10a, ktorý vrátane nadpisu znie:

„§ 10a
Prechodné ustanovenie

Sociálna poisťovňa3) je povinná vyberateľovi poplatkov podľa § 4a  ods. 3 na účely  aktualizácie evidencie platiteľov poplatkov bezplatne poskytnúť do dvoch mesiacov odo dňa účinnosti tohto zákona zoznam poberateľov dôchodku, ktorý obsahuje meno               a priezvisko, rodné číslo a adresu trvalého bydliska poberateľa dôchodku.“.
       
Poznámka pod čiarou k odkazu 3) znie: 
„3)  Zákon Národnej rady Slovenskej republiky č. 274/1994 Z. z. o Sociálnej poisťovni.“.

Čl. II

Tento zákon nadobúda účinnosť 1. júla 2003.